খাবার জায়গাটা দুভাগে ভাগ করা। একটা অংশে দূরের গ্রাম থেকে সংগ্রহ করে আনা নানা হস্তশিল্প আর খাবারের সম্ভার। মূলত গ্রামের শিল্পীদের প্রচারের আলোয় আনাই লক্ষ্য। ব্যবসার এই অংশ থেকে খুব একটা লাভ আসে না, বললেন বাসুদেব। ‘আমি চাই গ্রামে গ্রামে গিয়ে সেখানকার স্থানীয় গান, বাউল গান রেকর্ড করে আনতে। সেই সব গান বাজবে আমার রেস্তোরাঁয়। বাঙালি খানার সঙ্গে মাটির গান, দ্বিতীয় কোথাও পাবেন না’, তৃপ্তির হাসি বাসুদেবের মুখে।